
LEEN JOU ORE AAN TENORE 

JOHANN BOTHA, 50/50 aanbieder en RSG se opera-fundi, skryf 
oor watter soort mense na musiek luister — en sommer ook watter 
tien tenoor-arias jy behoort aan te skaf 


y kry natuurlik mense vir wie musiek 
niks doen nie, glo dit as jy wil. 
Persoonlik voel ek dat diesulkes 
nog net nie met die regte musiek 
kennis gemaak het nie, of dat hulle 
iewers beskadig is. Want wanneer jy 
na musiek luister, sit jy ’n ingewik- 
kelde chemiese proses in jou lig- 
gaam aan die gang wat uiteindelik 
jou emosies manipuleer en daar- 
deur dan ook soort van bepaal wat- 
ter persoonlikheid jy uitstraal. 

Maar ek skryf nie nou ’n 
mediese bulletin nie — glo my 
maar net. Dit werk soos enige ander behoorlike drugs. 

Wat ek wel wil sê voor ek my smaak aan jou opdwing, is waar 
ek val in die kategorie “musieklikes”. Basies vermoed ek dat daar 
twee suiwer groepe is wat graag intens na musiek luister. 

Groep een bestaan uit die gevoelloses. Dis nou mense 
wat matriekwiskunde (en verder) nie net gemaak het sonder 
om iewers skelm te wees nie, maar wat dit boonop nog ge- 
niet het ook. Die ingewikkelde wisselwerking tussen wysie, 
ritme en tegniek jaag so ’n persoon se koerasie gevaarlik 
hoog op. Dikwels is sulke persone self violiste, klarinet- 
spelers, orreliste, geoktrooieerde rekenmeesters of dergelike 
lewensgevaarlikes. Ek val nie in dié kategorie nie, en ek sou 
maar ligloop vir enigeen wat te veel Bach op sy rak het. 

Dan kry jy die gevoelvolles. Mense wat gewoonlik nie ’n 
noot kan lees nie, nie die verskil tussen vals en op die noot kan 
hoor nie, maar hulle so totaal kan oorgee aan die chemiese 
reaksie dat hulle afhanklik raak van die emosionele intensiteit 
van ’n hoë noot, ’n rou geskreeu (lees: Janis Joplin), of selfs 


(soos beide Nirvana- en Jimi Hendrix-aanhangers goed weet) 
kringfluite wat veroorsaak word deur tegniese apparaat wat 
verkeerd opgestel is. Tipiese kandidate vir dié kategorie is 
kunstenaars, laksmanne, minnaars, sky-divers en ander 
verdagte persoonlikheidsprofiele wat jy ook liefs moet vermy. 
Waarskuwingstekens is meer as een Pink Floyd-cd in die kar, 
’n oormaat Puccini en ’n deurmekaar lessenaar. En dis waar 
ek my tuis voel, so wees gewaarsku. 

Daar is ook ’n derde groep, maar ek huiwer eintlik 
om enige aandag aan hulle te gee. Hulle het geen smaak 
van hulle eie nie, maar opinies oor als. Kom ons noem hulle 
die musieksnobs. Al die “regte” cd’s is in die versameling, 
maar hulle luister nooit daarna as hulle alleen is nie. Ingelig, 
maar onaangeraak. Weet beter as enigiemand anders, kry 
komplimentêre kaartjies in die beste ry, en sien neer op 
Pavarotti omdat hy te vet, of te oud is. Beweer ook graag dat 
plate ’n “warmer” klank het as cd’s, ens. In die geheim 
dink hulle dat Callas skree, maar in die openbaar aanbid 
hulle haar. 

Dikwels word hulle amateur-kritici, en as hulle regtig ver 
heen is, skryf hulle vir nasionale dagblaaie oor enigiets van 
ballet tot klassieke musiek. Amper sonder uitsondering het 
hulle nooit ’n positiewe noot in hulle nie, behalwe wanneer 
hulle ver in die verlede heen verwys na hoe goed die of daai 
was — juis om hulle jongste slagoffer meer effektief mee te 
kan afkraak. 

So. Nou weet jy waar ek inpas, en nou kan ons met die lys 
begin. Die snitte wat ek noem, is nie die enigstes of die 
bestes nie. Maar as jy ’n nuwe drug soek om emosioneel 
mee te ontsnap, sal hulle jou aan die gang kry. Daarna sal jy 
self soek. 

Nog iets: hoe minder jy van die taal, die storie, die 

geskiedenis, ensovoorts verstaan, hoe beter is jou kanse. 
Luister so hard as moontlik, verkieslik in die donker en beslis 
sonder geselskap of ander steurnis en laat jou eie verbeelding 
jou lei. As jy ’n storie nodig het, maak een op. Wees kreatief: 
dink aan kleure, of aan verlore liefde, of seks of enige ander 
intense belewenis waaroor jy jou kan verbeel. En bly weg van 
volledige operas. Dis net vir geharde verslaafdes. 


Hier’s my voorstelle vir vandag, in 
geen spesifieke volgorde nie: 

• FRITZ WUNDERLICH: Díes Bildnis 
ist bezaubernd schon. 

{Die Towerfluit — Mozart) 

• JUSSI BLOERLING: Celeste /Vída. 

(Aïda — Merúï) 

m LUCA CANONICI: Mes amis 
ecoutez Thistoire (Le PostiHon de 
Longjumeau — Adam) 

• LUCIANOPAVAROni:Ate,ocara 
(/ Puritani — Donizetti) 

• SIEGFRIED JERUSALEM: In fernem 
land (Lohengrin — Wagner) 

• GIUSEPPE Dl STEFANO: E lucevan 
le stelle (Tosca — Puccini) 

• ALFREDO KRAUS: Pourquoi me 
reveiller (Werther— Massenet) 

• FANCISCO ARAIZA: Ella mi fu rapi- 
ta(/?/fifo/e/ío —Verdi) 

• GIACOMO ARAGALL: Che gelida 
manina (La Boheme — Puccini) 

• LUCIANO PAVAROni: Ah! mes 
amis, quel jour de fete 
(La Fille du regiment — Donizetti) 

Daar’s hy. Tien tenore, tien arias. 
En onthou dis rêrig net die begin. 
Daar’s nog die soprane, mezzos, 
baritons en basse. Om nie te 
praat van die kore, overtures, en 
volledige opnames nie. Versla- 
wing is maklik. Dis nie bloot ’n 
klomp mal mense wat staan en 
skree nie, en dis ook nie ’n 
wêreld wat die sogenaamde kul- 
turele elite ooit sal verstaan nie. 
Dis ’n wêreld waar passie die 
enigste wet is. Vol moord, seks, 
liefde, afguns en al die ander 
ervarings wat eie is aan die emosionele wonderwereld. En in 
’n baie erger graad as wat Marilyn Manson ooit sal regkry. Of 
enige ander moderne kunstenaar aan wie ek nou kan dink — 
met die uitsondering natuurlik van Roger Waters. Om die 
waarheid te sê, as jy net geld het vir een cd, los die opera vir 
eers en gaan koop dadelik Roger Waters se Amused to 
death. Glo my maar net. • 

